आपन बात
- Details
- Category: Uncategorised
- Written by Super User
- Hits: 785
आज से लगभग सवा साल पहिले ( सितम्बर 2013) “आखर” आकार लिहलस । उद्देश्य स्पष्ट रहे, भोजपुरी में उपलब्ध साहित्य भंडार के जन जन तक पहुँचावल आ युवा उर्जा के भोजपुरी लिखे खातिर उकसावल । ई दुनू काम शुरु भइल । भोजपुरी से डाह करेवाला लोग एगो हौवा खड़ा कइले रहे कि भोजपुरी में गद्य साहित्य के अभाव बा । आरोप इहो रहे कि दिन प्रतिदिन लिखाये वाला पद्य भी साहित्य के श्रेणी में ना आवे । आखर गद्य साहित्य लेखन प्रतियोगिता शुरु करवलस आ हर महीना दस गो श्रेष्ठ रचनन के चयनित क के लेखक गण के लगे पुरस्कार/प्रोत्साहन के रुप में भोजपुरी साहित्य के किताब पठावे के शुरुआत भइल । भोजपुरी साहित्य के बढ़ावा देबे खातिर ई एगो अभिनव प्रयोग रहे जवना के खुबे सराहल गइल । लोग जुड़े लागल । धुंध छँटे लागल ।
आज सतरह हजार से बेसी लोग हमनी के साथे बा । हर महीना अलग अलग विधा के लगभग ढाई सौ रचना आखर के अँकवारी में अवतरित होत बाड़ी सन। लिखे वाला लोग समाज के हर तबका के बा । हर आयु वर्ग के बा । कुछ स्थापित साहित्यकार बाड़न त कुछ उभरत भी । पाठक लोग के संख्या भी हजारों में बा । निश्चित रुप से ई जमल पानी में कंकड़ फेंकला खानी बा । हिलकोरा उठे लागल बा । आखर के ईमानदार कोशिश रंग देखा रहल बा । शुरुआती सफलता काम करे खातिर आत्मबल त देबे करेला ,नैतिक दायित्व भी बढ़ा देला । हमनी के अपना नैतिक दायित्व के निर्वहन करे खातिर प्रतिबद्ध बानी जा । ओही दायित्व बोध के पहिलका फूल “आखर ई पत्रिका” रउआ सभे के सोझा बिया ।
साहित्य के साथे ई विडम्बना देखल गइल बा कि ओकर कई गो चेहरा होला । दरबार में पनपी त दरबार के सोझा ढरक जाई । खुशहाली देखी त नाचे लागी । तकलीफ देखी त दरद से बेहाल हो जाई । शायद एहिसे साहित्य के समाज के दर्पण कहल गईल बा । दरबारी साहित्य उच्च वर्ग के ध्यान में राख के लिखल जाला। लेखक के सफलता एह बात पर निर्भर करेला कि जेकरा बारे में लिखाता उ केतना सफल बा । राजनीतिक आ आर्थिक सत्ता के दम पर लिखेवाला रचनाकार हो जाला आ लिखाये वाला महान । मध्यम वर्ग के केंद्र में राख के जवन साहित्य रचाला ओकरा में सौंदर्य आ संघर्ष के अद्भुत समन्वय देखे के मिलेला । एकर कारण इहो बा कि मध्यम वर्ग अपना दुनिया में मगन रहेला । अपना हास्य आ विषाद में केहू के साझेदार ना बनावे के चाहे । समाज के अंतिम आदमी के जब साहित्य अपना में लपेटेला त करेजा बहरी निकल आवेला । भोजपुरिया समाज के बनावट में उच्च वर्ग नदारद बा । एह कारण “आखर” दरबारी साहित्य से परहेज करी । आखर के अँगना में अगर सौंदर्य के शर्मीलापन ,संघर्ष के ताप , विरह के वेदना आ वंचना के छटपटाहट दिखाई पड़ी त ई स्वाभाविक बा । भोजपुरिया समाज में ई सब कुछ लउकेला आ खुबे लउकेला ।
हमनी के ई दावा नइखे कि हमनी के विशेष बानी जा । विशेष बने के चाह भी नइखे । बस इहे कामना बा कि माईभाषा के सेवा होत रहे । देश दुनिया में फइलल आखर के एक एक सदस्य अपना माई भाषा के प्रति इहे समर्पण भाव राखेलें । समर्पण के एह यज्ञ में कुछ प्राप्त करे के कामना नइखे । बस होम करत रहे के बा आपन हिस्सा । विश्वास बा एक ना एक दिन एह यज्ञ से “भोजपुरी माई” के पुनर्जन्म होई । अपना गौरव के साथे ...अपना सौंदर्य के साथे ।
bho_Deva eng_Latn lim_Latn eng_Latn lim_Latn bho_Deva bho_Deva bho_Deva bho_Deva